钦定古今图书集成/历象汇编/庶征典/第143卷 > 《观象玩占》 > 明
## 钦定古今图书集成/历象汇编/庶征典/第143卷 > 《观象玩占》 > 明

### 宪宗成化十三年地涌血

按《大政纪》：“成化十三年二月甲午，浙江山阴地忽涌
泉如血，高尺馀。”

### 武宗正德六年雨血

按《江西通志》：“正德六年夏五月，吉安府雨血。”

正德十四年，雨血。

按《江西通志》：“正德十四年七月，吉安府雨血，著衣皆
赤。”

### 世宗嘉靖三十一年地涌血

按《浙江通志》：“嘉靖三十一年，山阴地涌血。五月，倭焚
黄岩。”

嘉靖三十三年，地涌血。

按《浙江通志》：“嘉靖三十三年，慈谿地涌血。”

嘉靖四十年，地涌血。

按《浙江通志》：“嘉靖四十年，嘉兴地涌血。”

### 神宗万历七年炮出血

按《山西通志》：“万历七年，潞安炮出血。演武场铁炮出
血。”

万历二十六年，地涌血。

按《浙江通志》：“万历二十六年，萧山地涌血。”

### 熹宗天启元年地涌血

按《广东通志》：“天启元年，肇庆城西民家地涌血。”

### 愍帝崇祯二年雨血牡蛎生血

按《福建通志》：“崇祯二年七月二十二日，雨血。”

按《广东通志》：“崇祯二年，牡蛎血生新安南头水滩，割
之有血，通滩皆然，民不敢采食。是年寇疫，损人甚多。”

《春秋合诚图》“尧母庆都，盖天帝之女，生于斗维之野。
尝三河东南天大雷电，有血流中，生庆都。”

《新序》：武王胜殷，得二俘而问焉，曰：“而国有妖乎？”一俘
答曰：“‘吾国有妖，昼见星而雨血，此吾国之妖也’。一俘
答曰：‘此则妖也。虽然，非其大者也。吾国之妖，其大者
子不听父，弟不听兄，君令不行。此妖之大者也’。”
《独异志》：“汉武帝自回中都，绕一山曲，见一物盘地，状
若牛，推之不去，击之不散。问左右，无能知者。东方朔
进曰：‘请以酒一斛浇之’。”帝命酒浇之，立散。复问朔曰：
“此必秦之故狱，积其怨气所致，酒能消愁耳。”帝抚朔
曰：“人之多知有如此者。”

《晋书五行志》：公孙文懿时，襄平北市生肉，长围各数
尺，有头目口喙，无手足而动摇。此赤祥也。占曰：“有形
不成，有体不声，其国灭亡。”文懿寻为魏所诛。

吴戍将邓喜杀猪祠神，治毕悬之，忽见一人头往食
肉，喜引弓射之，咋咋作声，绕屋。三日，近赤祥也。后人
白喜谋北叛，阖门被诛。京房《易传》曰：“山见葆，江干邑
有兵，状如人头，赤色。”

《志怪录》：“晋怀帝永嘉中，谯国丁杜渡江至阴陵界，时
天昏雾，在道北见一物如人倒立，两眼垂血从头下
地，聚两处，各有升馀。杜与从弟齐声喝之，灭而不见，
立处聚血皆化为萤火数千枚，纵横飞去。”

刘聪伪建元元年正月，平阳地震，其崇明观陷为池，
水赤如血，赤气至天，有赤龙奋迅而去。流星起于牵
牛，入紫微，龙形委蛇，其光照地，落于平阳北十里。视
之则肉，臭闻于平阳，长三十步，广二十七步。肉旁常有哭声，昼夜不止。数日，聪后刘氏产一蛇一兽，各害
人而走，寻之不得，顷之见于陨肉之旁。是时刘聪纳
刘殷三女，并为其后。天戒若曰：“聪既自称刘姓，三后
又俱刘氏，逆骨肉之纲，乱人伦之则”，陨肉诸妖，其眚
亦大。俄而刘氏死，哭声自绝矣。

《异苑》：“晋桓振在淮南，夜闻人登床声。振听之，隐然有
声。求火看之，见大聚血。俄为义师所灭。”桓振，元从父
之弟也。

《搜神后记》：“王绥字彦猷。其家夜中梁上无故有人头
堕于床，而流血滂沱。俄拜荆州刺史，坐父愉之谋，与
弟纳并被诛。”

吴聂友字文悌，豫章新淦人，少时贫贱，常好射猎，夜
照见一白鹿，射中之明，寻踪血既尽，不知所在，且已
饥困，便卧一梓树下，仰见一箭著树枝上，视之乃是
昨所射箭，怪其如此。于是还家赍粮，率子弟持斧以
伐之，树微有血，遂裁截为板二枚，牵著陂塘中，板常
沉没，然时复浮出，出家辄有吉庆，每欲迎宾客，常乘
此板，忽于中流欲没。客大惧，友呵之，还复浮出。仕宦
大如愿，位至丹阳太守。在郡经年，板忽随至石头。外
司白云：“涛中板入石头来。”友惊曰：“板来必有意。”即解
职归家。下船便闭户，二板挟两边，一日即至豫章。尔
后板出，便反为凶祸，家大轗轲。今新淦北二十里馀
曰封溪，有聂友截梓树板。涛牂柯处，有梓树，今犹存，
乃聂友向日所栽，枝叶皆向下生。

《异苑》：“晋义熙中，永嘉松阳赵翼与大儿鲜共伐山桃，
树有血流，惊而止。后忽失第三息所在，经十日自归，
空中有语声，或歌或哭。翼语之曰：‘汝既是神，何不与
相见’？答曰：‘我正气耳。舍北有大枫树，南有孤峰，名石
楼，小失意，便取此儿著树杪及楼上请之，然后得下’。”
《文献通考》：“天宝十三年，汝南叶县南有土块，𩰚中有”
血出。数日不止。

《唐书崔融传》：“融曾孙能，能子彦曾治第郑州引水灌
沼，水十步忽化为血。”

《五代史·闽世家》：王延羲，审知少子也。既立，更名曦。曦
自昶世，倔强难制，昶相王倓每抑折之，曦亦惮倓，不
敢有所发。新罗遣使聘闽，以宝剑，昶举以示倓曰：“此
将何为？”倓曰：“不忠不孝者斩之！”曦居旁色变。曦既立，
而新罗复献剑，曦思倓前言，而倓已死。命发冢戮其
尸，倓面如生，血流被体。

《江南野录》：嗣主如南都，诘旦，殿庭忽见残獐一脚，视
之乃兽食之馀。询宿卫，莫知所以。使往询陈陶，陶曰：
“昨暮乃狼星直日，故尔。”嗣主叹曰：“真鸿儒矣。”

《辽史重元传》：“重元，圣宗次子。道宗即位，册为皇太叔。
清宁九年，车驾猎滦水，以其子涅鲁古素谋，与同党
陈国王陈六、知北院枢密事萧胡睹等四百馀人，诱
胁弩手军，阵于帷宫外。将战，其党多悔过效顺，各自
奔溃。重元既知失计，北走大漠，叹曰：‘涅鲁古使我至
此’！遂自杀。先是，重元将起兵，帐前雨赤如血，识者谓”
败亡之兆。

《江行杂录》：“建炎己酉秋，杭州清波门里竹园山平地
涌血，须臾成池，腥闻数里。明年，金人杀戮万人”，即“暗
竹园”也。熙宁八年冬，杭州地涌血者三，最后流入于
河，腥不可闻。

《炖煌新录》：“王琴卒后，墓门前有石人狮子，子贤寒微，
卖与汜氏，致车破牛死。汜氏就打破，皆出血。”

《续夷坚志》：何信叔，许州人。承安中进士。崇庆初，以父
忧居乡里，庭中尝夜见光怪，信叔曰：“此宝气也。”率童
仆掘之，深丈馀，得肉块一如盆盎大，家人大骇，亟命
埋之。信叔寻以疫亡，妻及家属十馀人相继没，识者
谓肉块太岁也，祸将发，故光怪先见。

乙巳春，怀州一花门生率仆掘地，得肉块一枚，大三
四觔许。以刀割之，肉如羊，有肤膜。仆言：“地中肉块，人
言为太岁，见者当凶，不可掘。”生云：“我宁知有太岁邪？”
复令掘之，又得肉块二。不半年，死亡相踵，牛马皆尽。
古人谓之“有凶祸而故犯之，是与神敌也。”申胡鲁邻
居亲见之，为予言。

《霏雪录》：“洪武乙亥冬，遣使发卒修陂塘。时山阴天乐
瀛湖掘得一物，类小儿臂，红润如生，无有识者，遂弃
之。此肉芝也，食之延年。”

《莱州府志》：“莱州即墨县王丰兄弟三人。丰不信方位，
所忌尝于太岁上掘坑，见一肉块大如斗，蠕蠕而动，
遂填其坑，随填而出。丰惧弃之。经宿，肉长塞于庭，兄
弟奴婢俱暴卒，惟一女子存焉。”

《庚己编》：“长洲漕湖之滨，有农妇治田，见湖滩一物，白
如雪，趋视之，乃见一小儿手也，连臂约长尺许，其下
作声唧唧。惊走报其夫，夫往看亦甚疑怪，掘之，其根
不可穷，乃折而弃之湖。”尝读《神仙感遇传》云：“兰陵薰
静之掘地得物，类如人手，肥润而红，烹而食之，逾月
发生，力壮貌少。后值道士顾静之曰：‘神气若是，必尝’”
仙药。指其脉曰：“所食者，肉芝也，寿筭龟鹤矣。”然则漕

门内涌血，莫敢上闻，绶上疏规讽剀切，中外韪之。